Bangwe ba bolela gore tota nako ya go tshela ga motho e ne e se telele jalo ka nako eo, mme ba re dingwaga tse di umakiwang mo pegong ya Baebele tota ke dikgwedi. A seo se boammaaruri? Ebu, akanya ka kgang ya ga Mahalalele. Baebele ya re: “Mahalalele a tswelela go tshela dingwaga di le masome a marataro le botlhano. Mme a nna rraagwe Jarede. . . . Malatsi otlhe a ga Mahalalele a ne a fitlha go dingwaga di le makgolo a le robedi le masome a le robongwe le botlhano mme a swa.” (Genesise 5:15-17) Fa e le gore ngwaga e kaya kgwedi, Mahalalele o ne a nna rre wa morwawe a le dingwaga di le tlhano fela! Nnyaa, batho ka nako eo ba ne ba sa ntse ba na le maatlanyana a botshelo jwa go itekanela jo monna wa ntlha, Adame a neng a na le jone. Tota ba ne ba tshela makgolokgolo a dingwaga. Ba ne ba fitlhelela eng?